R1 miljoen jaarlikse salaris, maar werk ook as raadslid(Argieffoto: Maroela Media) Ná ŉ onthulling in September vanjaar deur die DA dat byna 300 staatsdiensamptenare ook as munisipale raadslede vir ‘n ekstra inkomste werk, is daar nou verdere inligting dat ‘n senior beampte, wat meer as R1 miljoen per jaar verdien, een van dié raadslede is. Mimmy Gondwe, die DA se skadu- adjunkminister oor staatsdiens en administrasie, sê die inligting is onthul in ŉ geskrewe antwoord deur die departement in reaksie op ŉ parlementêre vraag van die DA. Die party wou weet watter posvlakke en salarisvlakke die betrokke staatsdiensamptenare beklee en watter dissiplinêre stappe gedoen sal word teen die betrokke persone indien hulle nie die vereiste geskrewe toestemming bekom het nie. Die reaksie het ook aan die lig gebring dat die staatsdiensdepartement die betrokke departemente gekontak het, net ná die DA se onthulling in September, om te bepaal watter persone ook as raadslede ŉ ekstra inkomste verdien. Die inligting moes teen 14 Oktober 2022 ingedien gewees het. “Teen die sperdatum het slegs drie departemente (een nasionale departement en twee provinsiale departemente) uit 80 betrokke departemente die inligting verskaf,” sê Gondwe. Alle inligting is intussen met rekenkundige beamptes van die betrokke departemente gedeel sodat tugstappe teen die persone gedoen kan word. “Alhoewel die departement van staatsdiens en administrasie onderneem het om die situasie te monitor, sal ons moet sien of die betrokke departemente nou op die versoek om inligting te verskaf reageer voor die nuwe sperdatum van 14 Desember 2022. Ons sal ook moet sien hoeveel van die departemente dissiplinêre stappe doen teen die betrokke personeel wat nie skriftelike toestemming bekom het nie en om die geld te verhaal wat hulle as munisipale raadslede verdien het.”